Irene Mulika, nga ye mumyuka wa Kamiisona w’Ebyobusuubuzi mu kitongole ekiwooza ky’omusolo ekimanyiddwa nga Uganda Revenue Authority agambye nti ebimu ku bizze bifiiriza eggwanga omusolo omungi, be bantu abakukusa ebyamaguzi ne bisala ensalo ne biyingira eggwanga mu bukyamu. Muliika agambye nti Uganda Revenue Authority emaze okukola enteekateeka y’okugula bu nnamunkanga obumanyiddwa nga Drone, obugenda okukettanga abayingiza ebyamaguzi mu bukyamu, nga babiyisa mu makubo amakyamu, kino kisobozese gavumenti okusolooza omusolo omungi. Muliika abadde yeetabye mu kukubaganya ebirowoozo ku mbalirira y’amawanga g’Omukago gw’Obuvanjuba bwa Afirika okubadde ku Serena Hotel mu Kampala, okutegekeddwa ekitongole ekitakabanira eby’obusuubuzi mu Afirika ki-SEATINI Uganda. Irene Muliika agambye nti essira balitadde ku kuziba emiwaatwa egiyitibwamu kampuni n’abasuubuzi okwebalama okusasula emisolo. Agambye nti Uganda Revenue Authority yataddewo n’enkola ya “Mpa e-receipt yange” ng’abantu bonna basanye okugigoberera, nga kampuni olwo zirina kukozesa alisiiti eziyise mu kompyuta ne ziva ku z’empapula. Mu ngeri y’emu, Gavumenti ekakasizza nti ya kwesonyiwa okwewola ensimbi okuva munda mu ggwanga, eziyambako okuddukanya embalirira y’eggwanga. Ekyama kino kibotoddwa minisita omubeezi ow’Ebyensimbi, Henry Musaasizi. Minisita Henry Musaasizi agambye nti obukwakkulizo bungi obussibwa ku nsimbi ezeewolebwa munda mu ggwanga, ne kiremesa gavumenti okutuukiriza ebiruubirirwa byayo.